СЪДЪРЖАНИЕ

1. Въведение 3

2. Целеви приходи, предназначени за ЕФГЗ 3

3. Приходи от временните суми за преструктуриране (захарна промишленост) 4

4. Коментари относно временното изпълнение на бюджета на ЕФГЗ за 2011 г. 4

4.1. Пазарни мерки 5

4.1.1. Зърнени култури (– 144,9 млн. EUR) 5

4.1.2. Възстановявания за продукти, които не са включени в приложение 1 (–16,2 млн. EUR) 5

4.1.3. Хранителни програми (+ 26,1 млн. EUR) 5

4.1.4. Влакнодайни растения (+ 5,9 млн. EUR) 5

4.1.5. Плодове и зеленчуци (229,8 млн. EUR над гласуваните бюджетни кредити) 6

4.1.6. Насърчаване (–8,9 млн. EUR) 7

4.1.7. Мляко и млечни продукти (–63,1 млн. EUR) 7

4.1.8. Говеждо и телешко месо (+ 18,4 млн. EUR) 7

4.1.9. Свинско месо, яйца и домашни птици (+ 42,2 млн. EUR) 7

4.2. Преки помощи 8

4.2.1. Отделени от производството преки помощи (467,1 млн. EUR над гласуваните бюджетни кредити) 8

4.2.2. Други преки помощи (– 113,5 млн. EUR) 8

4.3. Други разходи 8

4.3.1. Счетоводно уравняване на сметките от предходни години (+ 301,1 млн. EUR) 8

5. Усвояване на целевите приходи, предназначени за ЕФГЗ 9

6. Усвояване на приходите от временните суми за преструктуриране (захарна промишленост) 9

7. Усвояване на Фонда за преструктуриране на захарната промишленост 10

8. Заключения 10

Приложение 1 ПРЕДВАРИТЕЛНИ ДАННИ ЗА УСВОЯВАНЕто на бюджетни кредити по ЕФГЗ До 31.7.2011 г. 11

Въведение

В приложение 1 е представена реалната степен на изпълнение на бюджета за периода от 16 октомври 2010 г. до 31 юли 2011 г. спрямо прогнозния профил на разходите, изготвен посредством показателя, установен въз основа на разпоредбите на член 20 от Регламент (ЕО) № 1290/2005 на Съвета[1].

Целеви приходи, предназначени за ЕФГЗ

Въз основа на разпоредбите на член 34 от Регламент (ЕО) № 1290/2005 г. на Съвета относно финансирането на Общата селскостопанска политика приходите, получени от финансови корекции във връзка с решения, взети по отношение на уравняването с оглед на съответствието от възстановявания вследствие на нередности, както и от налога в сектора на млякото и млечните продукти, се считат за целеви приходи за финансиране на разходите по линия на ЕФГЗ. В съответствие с посочените разпоредби целевите приходи могат да се използват за покриване на разходите по линия на ЕФГЗ, направени от държавите-членки. В случай, че част от тези приходи не е усвоена, тя автоматично се пренася в следващата бюджетна година[2].

Бюджетът на ЕФГЗ за 2011 г. включва както последната оценка на Комисията относно размера на бюджетните кредити, които ще бъдат необходими за финансиране на очакваните разходи в областта на пазарните мерки и преките помощи, така и оценките относно целевите приходи, които се очаква да постъпят през съответната бюджетна година и пренесените суми от целевите приходи, останали неизползвани през предходната бюджетна година. В предложението си относно сумата на кредитите за ЕФГЗ в бюджета за 2011 г. Комисията взе предвид общия очакван целеви приход и поиска бюджетни кредити за 2011 г., изчислени чрез изваждане на очакваните целеви приходи от очакваните разходи. Тогава бюджетният орган прие новия бюджет на ЕФГЗ, кредитите по който включваха очакваните целеви приходи.

Към момента на изготвянето на бюджета за 2011 година наличните целеви приходи се оценяваха от Комисията на 1 247 млн. EUR. По-специално:

- Целевите приходи, които се очакваше да бъдат генерирани в течение на бюджетната 2011 г., бяха оценени на 707 млн. EUR. От финансови корекции във връзка с уравняването по съответствие и от възстановявания вследствие на нередности се очакваха съответно 600 млн. EUR и 88 млн. EUR. Постъпленията от налога в сектора на млякото и млечните продукти се оценяваха на 19 млн. EUR.

- Сумата на целевите приходи, която се очаква да се пренесе от бюджетната 2010 година в бюджетната 2011 година, беше оценена на 540 млн. EUR.

В бюджета за 2011 г. Комисията разпредели този приход от 1 247 млн. EUR по две схеми. По-специално:

- 500 млн. EUR са разпределени по оперативните фондове за организациите на производителите в сектора на плодовете и зеленчуците, а

- 747 млн. EUR — по схемата за единно плащане.

За тези две схеми бюджетният орган окончателно гласува кредити съответно в размер на 292 млн. EUR и 30 389 млн. EUR съгласно предложението на Комисията. Сумата на гласуваните кредити и на гореспоменатите целеви приходи съответства на общата оценка на потребностите от кредити от 792 млн. EUR за оперативните фондове за организациите на производителите в сектора на плодовете и зеленчуците и от 31 136 млн. EUR за схемата за единно плащане.

В приложението, в което се представят предварителни данни за изпълнението на бюджета за 2011 г. за периода до 31 юли 2011 г., посочените бюджетни кредити за сектора на плодовете и зеленчуците и за сектора на отделените от производството преки помощи представляват гласуваните кредити за тези две схеми, които възлизат съответно на 491,1 млн. EUR и 36 324 млн. EUR, като се изключват гореспоменатите целеви приходи. След включването на предназначените за тези сектори целеви приходи общият размер на предвидените в бюджета за 2011 г. бюджетни кредити възлиза съответно на 991,1 млн. EUR за сектора на плодовете и зеленчуците и 37 071 млн. EUR за отделените от производството преки помощи.

Приходи от временните суми за преструктуриране (захарна промишленост)

Временните суми за преструктуриране в захарната промишленост се третират като целеви приходи за финансиране на помощта за преструктуриране на захарната промишленост и на други помощи, предвидени от Фонда за преструктуриране на захарната промишленост. За три пазарни години: а именно 2006—2007 г., 2007—2008 г. и 2008—2009 г., тези суми, отнасящи се за количествените квоти за захар, инулинов сироп и изоглюкоза, предоставени на операторите във всяка държава-членка, бяха внесени във Фонда. При изготвянето на бюджета за 2011 г. се очакваше сумата от 1 015 млн. EUR да бъде пренесена от бюджетната 2010 година към бюджетната 2011 година. Окончателният размер на целевите приходи, пренесени към Фонда за преструктуриране на захарната промишленост за 2011 г., възлиза на 1 044,8 млн. EUR.

Коментари относно временното изпълнение на бюджета на ЕФГЗ за 2011 г.

Степента на временното изпълнение на бюджета за периода 16 октомври 2010 г. — 31 юли 2011 г. е представена в приложение 1. То е съпоставено с профила на разходите, базиран на показателя, който беше установен съгласно разпоредбите на член 20 от Регламент (ЕО) № 1290/2005 на Съвета. По-долу следва кратък коментар на бюджетните статии, които показват най-значителните отклонения между действителното и очакваното ниво на изпълнение на бюджета за 2011 г.:

Пазарни мерки

Използваните бюджетни кредити за интервенции на селскостопанските пазари бяха с 81,1 млн. EUR по-високи от одобрените бюджетни кредити, определени по нивото на показателя на 31 юли 2011 г. Тази разлика се дължи най-вече на секторите на плодовете и зеленчуците, както и на говеждото и свинското месо. Същевременно други сектори като цяло показват непълно усвояване.

Зърнени култури (– 144,9 млн. EUR)

Непълното усвояване по тази бюджетна статия през 2011 г. е резултат на значителни продажби на зърнени култури от интервенция в периода декември 2010 г. — май 2011 г. В рамките на открити търгове, Комисията продаде 2 551 000 тона ечемик и 88 000 тона пшеница на значително по-високи цени от тези, които бяха предвидени в бюджета за 2011 г. Тези цени допринасят за значителни ползи за бюджета за 2011 г. и се посочват в изпълнението на бюджета като отрицателни суми по същата бюджетна статия. На този етап Комисията смята, че тези печалби ще доведат до общо непълно усвояване по тази бюджетна статия в края на бюджетната 2011 година.

Възстановявания за продукти, които не са включени в приложение 1 (–16,2 млн. EUR)

Непълното усвояване по тази бюджетна статия, съгласно нивото на показателя, се дължи на по-ниски плащания за сертификатите за износ на захарни и млечни продукти от първоначално предвидените в бюджета.

Хранителни програми (+ 26,1 млн. EUR)

По-бързото усвояване на бюджетните кредити се дължи главно на по-високите от обичайното суми, изплатени през 2011 г., в сравнение с плана за предходната година, и на промените в приложимите правила за организацията на разпределението на помощите през 2011 г., в сравнение с предходната година. Тези промени не се отчитат от показателя. През 2011 г. крайният срок за изтегляне на 70 % от разпределените на всяка държава-членка запаси е бил преместен по-рано — от месец юни към месец май. Освен това изглежда, че, предвид по-ниските суми, предвиждани понастоящем в плана за 2012 г., държавите-членки възнамеряват да изпълнят изцяло плана за 2011 година. Същевременно, на този етап Комисията смята, че по-бързото усвояване по плана за 2011 г. няма да доведе до много голямо надхвърляне на предвидените бюджетни кредити, ако въобще има такова.

Влакнодайни растения (+ 5,9 млн. EUR)

По-бързото усвояване на кредитите по тази бюджетна статия се дължи на мерките за преструктуриране в сектора на памука, които бяха предприети за първи път през 2010 г., когато всички плащания са извършени през октомври. Показателят за 2011 г. се основава на изпълнението през 2010 г. През 2011 г. обаче разходите по тази статия се разпределят равномерно по месеците (като до края на юли са били усвоени 63 %). Тази тенденция на усвояването не поражда риск от надхвърляне на бюджетните кредити, тъй като те се базират на количествените и финансови тавани, залегнали в нормативните документи за тези мерки.

Плодове и зеленчуци (229,8 млн. EUR над гласуваните бюджетни кредити)

Тази степен на усвояване се дължи на разходите за оперативните фондове за организации на производители, които се финансират както от одобрените бюджетни кредити, така и от целевите приходи, предназначени за тази схема в бюджета за 2011 г. (Бележка: за повече информация вж. точка 2 по-горе). Тази степен на усвояване се дължи на прилагането на показателя за периода до 31 юли 2011 г. към одобрените бюджетни кредити, които не включват целевите приходи, предназначени за този сектор.

Към настоящия момент Комисията смята, че общият размер на наличните бюджетни кредити за посочения сектор ще е достатъчен за покриване на очакваните разходи на държавите-членки за 2011 г.

За улеснение на читателите от 2010 г. Комисията въведе бележка под линия * към таблицата от приложението с предварителните данни за усвояването. В тази бележка под линия се пояснява какво би било положението, ако показателят към 31 юли 2011 г. беше приложен към общия размер на бюджетните кредити, които се очаква да бъдат налични за финансиране на посочения сектор. Както бе споменато в точка 2 по-горе, общият размер на очакваните налични средства за този сектор включва гласуваните бюджетни кредити в размер на 491,1 млн. EUR и целевите приходи за сектора, които се очаква да достигнат 500 млн. EUR. Следователно, ако показателят беше приложен спрямо общия размер на очакваните налични средства за сектора (991,1 млн. EUR), щеше да бъде отчетено непълно усвояване на кредити в размер на – 121,6 млн. EUR.

Това неусвояване е свързано с оперативните фондове за организации на производители, които имат малко по-бавен ритъм на плащания, отколкото в предишните години и със схемата за предлагане на плодове в училищата, която, поради това че мярката е нова, все още не следва установен модел на изпълнение. Същевременно следва да се отбележи, че част от извънредните мерки за подпомагане на сектора на плодовете и зеленчуците, приети от Комисията след кризата с бактерията E. coli, ще се финансират с оперативните фондове за организациите на производители, а останалата част от тази помощ — по друга бюджетна позиция в рамките на същата статия. За периода, разглеждан в настоящия доклад, държавите-членки все още не са декларирали никакви разходи, свързани със споменатата криза.

Освен това изплащането на помощи за предварително признаване на групи производители продължава да нараства при сравнение с последните 3 години. Значително надхвърляне по този ред се предвижда в края на бюджетната 2011 година. Очакванията са, че окончателните разходи, които ще се декларират по тази мярка, ще се финансират с бюджетните кредити, включително наличните целеви приходи за този сектор през 2011 г.

Насърчаване (–8,9 млн. EUR)

В сравнение с нивото на бюджетните кредити и теоретичния профил за усвояване, посочен от показателя на 31 юли 2011 г., се наблюдава забавено усвояване. На основание на съобщеното от държавите-членки, Комисията смята, че този ще се запази този ритъм на плащания, което ще доведе до края на бюджетната година до неусвояване по настоящата статия.

Мляко и млечни продукти (–63,1 млн. EUR)

В сравнение с нивото на бюджетните кредити и теоретичния профил за усвояване, посочен от показателя на 31 юли 2011 г., се наблюдава забавено усвояване. То е свързано основно със схемата за предлагане на мляко в училищата, чиито бюджетни кредити бяха увеличени с 10 млн. EUR в хода на преговорите за бюджета за 2011 г. спрямо първоначално заявените от Комисията потребности. Това увеличение на бюджета не е било последвано от увеличение при усвояването от страна на държавите-членки.

Освен това продажбите на обезмаслено мляко на прах (ОМП) при интервенция, в периода декември 2010 г. — март 2011 г., са били извършени на ценови равнища, по-високи от първоначално предвидените в бюджета за 2011 г., което е довело до ползи за бюджета за 2011 г. На този етап Комисията смята, че тези печалби ще доведат до общо непълно усвояване на кредитите по тази бюджетна статия до края на бюджетната 2011 година.

Говеждо и телешко месо (+ 18,4 млн. EUR)

По-бързото усвояване на бюджетните кредити по тази статия спрямо равнището на показателя е в резултат на по-големите от очакваното количества, изнесени с възстановяване през периода след 16 октомври 2010 г. През т.нар. година „СТО“ 2010/2011, износът към този пазар нарасна значително поради отварянето за ЕС на турския пазар за месни продукти. Тази година Комисията издаде сертификати за износ на количества, по-високи от прогнозираните в бюджета за 2011 г. Комисията смята, че по тази бюджетна статия ще е налице общо надхвърляне до края на бюджетната 2011 година, което ще трябва да бъде покрито с прехвърляне на бюджетни кредити от други бюджетни редове.

Свинско месо, яйца и домашни птици (+ 42,2 млн. EUR)

По-бързото усвояване на бюджетните кредити по тази бюджетна статия, в сравнение с нивото на показателя, се дължи на по-големите от очакваните количества птици, изнесени с възстановявания. Комисията предвижда, че това ще доведе до надхвърляне по тази бюджетна статия, което ще трябва да бъде покрито с прехвърляне на бюджетни кредити от други бюджетни позиции.

Освен това, на този етап Комисията очаква да изплати през 2011 г. около 50 млн. EUR по мярката за частно складиране на свинско месо (въведена през януари 2011 г.). Бюджетните кредити за тази мярка не са предвидени в бюджета за 2011 г. и ще трябва да бъдат покрити чрез прехвърляне на бюджетни кредити от други бюджетни позиции.

Преки помощи

Усвоените бюджетни кредити за преки помощи бяха с 354 млн. EUR повече в сравнение с равнището, предвидено от показателя към 31 юли 2011 г.

Отделени от производството преки помощи (467,1 млн. EUR над гласуваните бюджетни кредити)

Общият размер на наличните бюджетни кредити за нуждите на този сектор възлиза на 37 071 млн. EUR, включително целевите приходи в размер на 747 млн. EUR, предназначени за схемата за единно плащане. (Бележка: за повече информация вж. точка 2 по-горе).

Схемата за единно плащане (СЕП) показва надхвърляне на нивото на показателя, което се дължи на техническия ефект на прилагането му към нивото на гласуваните бюджетни кредити, които не включват целевите приходи. За улеснение на читателите от 2010 г. Комисията въведе бележка под линия * към таблицата от приложението с предварителните данни за усвояването. В тази бележка под линия се пояснява какво би било положението, ако показателят към 31 юли 2011 г. беше приложен към общия размер на очакваните налични бюджетни кредити за финансиране на посочения сектор. Както бе посочено в точка 2 по-горе, общият размер на очакваните налични средства за този сектор включва гласуваните бюджетни кредити в размер на 36 324 млн. EUR и целевите приходи за сектора, които се очаква да достигнат 747 млн. EUR. Следователно, прилагането на показателя спрямо общия размер на очакваните налични средства за сектора — 37 071 млн. EUR, щеше да доведе до отчитането на непълно усвояване на бюджетни кредити в размер на -278,3 млн. EUR (или 0,8 %).

На този етап Комисията очаква, че бюджетът за отделените от производството преки помощи няма да бъде усвоен към края на бюджетната година, тъй като държавите-членки декларират по-ниски разходи по мерки за отделено от производството специфично подпомагане по член 68 в сравнение с първоначално предвидените в бюджета за 2011 г.

Други преки помощи (– 113,5 млн. EUR)

Този сектор показва неусвояване, към 31 юли 2011 г., в сравнение със съответното ниво на показателя. На този етап Комисията очаква, че бюджетът за този сектор няма да бъде усвоен напълно към края на бюджетната година, тъй като държавите-членки декларират по-ниски разходи по мерки за обвързано с производството специфично подпомагане по член 68 в сравнение с първоначално предвидените в бюджета за 2011 г.

Други разходи

Счетоводно уравняване на сметките от предходни години (+ 301,1 млн. EUR)

Настоящата степен на усвояване се дължи на сравнението на вече извършените корекции по отношение на счетоводното уравняване на сметките с равнището на съответния показател към 31 юли 2011 г.

Трябва да се посочи, че в писмото си за внасяне на корекции за 2011 г. Комисията предложи корекции в размер на –72 млн. EUR. Окончателната сума за счетоводно уравняване, договорена в хода на преговорите по бюджета за 2011 г., възлиза на – 272 млн. EUR.

Към настоящия момент Комисията смята, че очакваните корекции вследствие решенията ѝ относно счетоводното уравняване, всички те вече приети, и вследствие неспазването на крайните срокове за изплащане на помощи от страна на държавите-членки, не биха били достатъчни за покриване на договорения в хода на преговорите по бюджета отрицателен разход от –272 млн. EUR. Всъщност, в резултат на тези решения, Комисията ще трябва да възстанови, т.е. да направи положителни корекции в полза на държавите-членки, нетна сума от около 64 млн. EUR. Освен това, по силата на решения за уравняване с оглед на съответствието, приети от Комисията през 2011 г., се налагат положителни корекции в полза на държавите-членки от приблизително 4 млн. EUR.

Следователно Комисията ще трябва да намери положителни бюджетни кредити, които не са необходими за други бюджетни позиции на ЕФГЗ, възлизащи на около 335 млн. EUR, за да приключи тази бюджетна позиция през 2011 г.

Усвояване на целевите приходи, предназначени за ЕФГЗ

Таблицата в приложението показва, че наличните към 31 юли 2011 г. целеви приходи са възлизали на 1 595,7 млн. EUR. По-специално:

- Приходите от финансови корекции въз основа на решения за уравняване с оглед на съответствието възлизат на 513,4 млн. EUR. Същевременно тези приходи ще бъдат евентуално намалени с около 46,1 млн. EUR след решението на Комисията за поправка в решение за уравняване с оглед на съответствието от 2010 г.;

- Приходите от нередности възлизаха на приблизително 155,9 млн. EUR, което значително надвишава първоначалното предвиждане от 88 млн. EUR, и

- към настоящия момент по-голямата част от приходите от налога в сектора на млякото и млечните продукти е събрана и размерът ѝ възлиза на приблизително 21,3 млн. EUR, което леко надвишава първоначалното предвиждане от 19 млн. EUR;

- накрая, вместо първоначалните оценки за 540 млн. EUR, сумата на целевите приходи, окончателно пренесени от 2010 г. в 2011 г., възлезе на 905,1 млн. EUR.

Към настоящия момент Комисията смята, че допълнителни, но незначителни суми от целеви приходи предстои да бъдат събрани от нередности.

Усвояване на приходите от временните суми за преструктуриране (захарна промишленост)

В съответствие с нормативните документи считано от ноември 2009 г. от държавите-членки не са събирани нови суми за временно преструктуриране. Следователно общите налични целеви приходи за Фонда за преструктуриране на захарната промишленост са равни на сумите, пренесени от бюджетната 2010 г., които възлизат на 1 044,8 млн. EUR (повече от заложените 1 015 млн. EUR в бюджета за 2011 г. поради по-малки от очакваните плащания в края на 2010 г.).

Усвояване на Фонда за преструктуриране на захарната промишленост

Към края на юли 2011 г. държавите-членки са изплатили 109,1 млн. EUR за помощи за мерки за преструктуриране, помощи за диверсификация и помощи за рафиниране на захар.

Заключения

Съгласно предварителните данни за усвояването на бюджетни кредити на ЕФГЗ за 2011 г. за периода до 31 юли 2011 г. месечните възстановявания в полза на държавите-членки са надвишили с 703,4 млн. EUR профила за бюджетно усвояване, създаден въз основа на показателя. Целеви приходи в размер на EUR 1 595,7 млн. EUR са на разположение, включително целевите приходи, пренесени от предходната година. Въпреки това, целевите приходи, събрани през 2011 г. за ЕФГЗ, ще бъдат намалени с корекцията, посочена в точка 5 по-горе. Към настоящия момент сумата на окончателно наличните целеви приходи ще бъде използвана за покриване на финансирането на оперативни фондове за организации на производители и за схемата за единно плащане, според първоначалните планове при съставянето на бюджета за 2011 г.

Към момента на изготвяне на настоящия доклад, Комисията следи отблизо изпълнението на бюджета за 2011 г. и смята, че очакваното неусвояване по някои части от бюджета ще позволи финансирането както на счетоводните корекции и корекциите, свързани с уравняването с оглед на съответствието (виж точка 4.3.1), така и на извънредните мерки за подпомагане в сектора на плодовете и зеленчуците, приети от Комисията след кризата с бактерията E. coli (виж т. 4.1.5). Разходите по последно посочените мерки се очаква да бъдат около 227 млн. EUR и по настоящи оценки държавите-членки ще декларират разходи в размер на 215 млн. EUR до края на бюджетната 2011 година.

Приложение 1 ПРЕДВАРИТЕЛНИ ДАННИ ЗА УСВОЯВАНЕто на бюджетни кредити по ЕФГЗ До 31.7.2011 г.

[pic]

[1] ОВ L 209, 11.8.2005 г., стр. 1.

[2] Първо се усвояват пренесените целеви приходи, а след това и гласуваните от бюджетния орган кредити или генерираните през годината целеви приходи (член 10 от Финансовия регламент).